У Вікіпедыі ёсць артыкулы пра іншых асоб з прозвішчам Янчанка.

**Аляксандр Янчанка** (нар. 14 лютага 1995, Гомель) — беларускі футбаліст, нападнік гомельскага «Лакаматыва».

Клубная кар’ера
---------------

Кар’еру пачаў у складзе «Гомеля», з 2012 года выступаў за дубль. У сезоне 2013 стаў выступаць і за асноўную каманду, звычайна выходячы на замену. 18 жніўня 2013 года забіў першы гол за «Гомель», які прынёс перамогу (3:2) над БАТЭ.

У снежні 2014 года падоўжыў кантракт з «Гомелем» на два гады. Сезон 2015 распачаў адным з асноўных нападнікаў каманды, звычайна Янчанка з Аляксеем Цеслюком па чарзе выходзілі ў аснове і замянялі таварыша падчас матча. У жніўні Аляксандр атрымаў траўму, з-за якой выбыў да канца сезона. У сезоне 2016 гуляў за «Гомель» у Першай лізе, але ў верасні атрымаў траўму ў матчы за моладзевую зборную і выбыў да канца сезона.

Аднавіўся ад траўмы і вярнуўся на поле ў маі 2017 года, аднак выступаў толькі за дубль. У ліпені 2017 года падоўжыў кантракт з «Гомелем» і адправіўся ў арэнду ў мікашэвіцкі «Граніт», аднак так і не згуляў за яго. Пасля аднаўлення ад траўмы з ліпеня 2018 года зноў стаў з’яўляцца на полі ў складзе гомельскай каманды. У студзені 2019 года стала вядома, што нападнік пакінуў «Гомель» па заканчэнні кантракта.

Неўзабаве пасля зыходу з «Гомеля» накіраваўся на прагляд у наваполацкі «Нафтан» і ў выніку пачаў у клубе сезон 2019. Гуляў пераважна ў стартавым складзе каманды.

У пачатку 2021 года далучыўся да гомельскага «Лакаматыва». Прапусціў пачатак сезона 2021 з-за службы ў арміі, а з чэрвеня замацаваўся ў стартавым складзе каманды. У лютым 2022 года падоўжыў кантракт з клубам. У сезоне 2022 з’яўляўся на полі нерэгулярна, толькі з кастрычніка замацаваўся ў стартавым складзе. У студзені 2023 года зноў падоўжыў пагадненне з «Лакаматывам». У сезоне 2023 з 9 галамі стаў другім бамбардзірам каманды. У студзені 2024 года стала вядома, што Янчанка застанецца ў «Лакаматыве» яшчэ на сезон.

Міжнародная кар’ера
-------------------

Выступаў за юнацкія зборныя Беларусі. 25 студзеня 2014 года дэбютаваў у моладзевай зборнай Беларусі ў матчы супраць Казахстана на Кубку Садружнасці ў Санкт-Пецярбургу. Пазней замацаваўся ў асноўным складзе зборнай, выступаў на розных пазіцыях, у асноўным у паўабароне. Усяго за моладзевую зборную правёў 23 матчы і забіў 3 гола.

Дасягненні
----------

* Беларусь Пераможца Першай лігі чэмпіянату Беларусі: 2016

Статыстыка выступленняў
-----------------------

| Сезон | Дывізіён | Клуб | Краіна | Матчы | Галы |
| --- | --- | --- | --- | --- | --- |
| 2012 | дубль | Гомель | Беларусь | 16 | 4 |
| 2013 | Д1 | Гомель | Беларусь | 16 | 1 |
| 2014 | Д1 | Гомель | Беларусь | 19 | 0 |
| 2015 | Д1 | Гомель | Беларусь | 16 | 1 |
| 2016 | Д2 | Гомель | Беларусь | 15 | 3 |
| 2017 (1) | дубль | Гомель | Беларусь | 3 | 1 |
| 2017 (2) | Д2 | Граніт | Беларусь | 0 | 0 |
| 2018 | Д1 | Гомель | Беларусь | 6 | 0 |
| 2019 | Д2 | Нафтан | Беларусь | 15 | 4 |
| 2020 | Д2 | Нафтан | Беларусь | 19 | 5 |
| 2021 | Д2 | Лакаматыў | Беларусь | 21 | 2 |
| 2022 | Д2 | Лакаматыў | Беларусь | 11 | 5 |
| 2023 | Д2 | Лакаматыў | Беларусь | 19 | 9 |
|

Крыніцы
-------

1. ↑  Aleksandr Yanchenko // Transfermarkt — 2000. Праверана 9 кастрычніка 2017.<a href='https://wikidata.org/wiki/Track:Q2449070'></a>
2. ↑
3. ↑  Футбол. Александр Янченко продлил на два года контракт с "Гомелем" (руск.)(недаступная спасылка). *pressball.by* (4 снежня 2014). Архівавана з першакрыніцы 4 сакавіка 2016.
4. ↑  "Гомель" продлил контракт с Янченко и отдал в аренду в "Гранит" (руск.). *football.by* (25 ліпеня 2017). Праверана 14 лютага 2024.
5. ↑  Батищев, Дао и еше шесть игроков покинули "Гомель" (руск.). *football.by* (3 студзеня 2019). Праверана 14 лютага 2024.
6. ↑  "Локомотив" продлил контракты с пятью футболистами (руск.). *football.by* (27 лютага 2022). Праверана 14 лютага 2024.
7. ↑  "Локомотив" продлил пятерых и расстался с двумя игроками (руск.). *football.by* (31 студзеня 2023). Праверана 14 лютага 2024.
8. ↑  Гомельский "Локомотив" продлил контракт с результативным нападающим (руск.). *football.by* (18 студзеня 2024). Праверана 14 лютага 2024.

|  |  |
| --- | --- |
| ⚙️   Тэматычныя сайты | by.tribuna.com · FootballDatabase.eu · FootballFacts.ru · Soccerway · teams.by · Transfermarkt (ігрок) · Прэсбол |